prope Graeciam erat Macedonia, ubi rēx optimus, Alexander nōmine, regēbat. multī hunc rēgem Alexandrum Magnum vocābant. hoc nōmen eī datum est quod Alexander plūrimās terrās vīcerat. in Aegyptum Alexander quoque suōs dūxit et mox Aegyptiōs vīcit. ‘haec terra optima est!’ inquit Alexander. ‘in hāc terrā est aurum! hīc sunt agrī optimī! hūc multae nāvēs itinera faciunt. in hōc locō urbem optimam aedificābō! huic urbī nōmen erit Alexandrīa. ego sum Alexander et nōtissimus sum: urbs mea quoque et nōtissima et clārissima erit. in hāc urbe multī mercātūram facient. in hāc urbe erit plūrima pecūnia.’

urbs pulcherrima ab Alexandrō aedificāta est. erant viae magnae marmoreaeque; hae viae maiōrēs erant quam viae quae Rōmae erant. post mortem Alexandrī pharus altissima quoque aedificāta est. ‘haec pharus bona est,’ inquiunt nautae laetī. ‘lūx huius pharī semper clārissima est! nunc facile est multīs nāvibus itinera facere. nunc tūtum est nautīs prope terram nāvigāre.’ pharus ā multīs sīc laudāta est: ‘ex omnibus aedificātīs, haec pharus est optima!’

multae nāvēs multa mīrābilia Alexandrīam ferēbant: vīnum ferēbant et aes et cibum externum. librōs quoque ferēbant quod Alexandrīae bibliothēca maxima aedificāta erat. virī, quī dē multīs doctī erant, ad hanc bibliothēcam conveniēbant. illī, librōs et legentēs et scrībentēs, scientiam novam quaerēbant. ūnus ex virīs doctissimīs erat Aristarchus. ‘terra,’ scrīpsit Aristarchus, ‘circum sōlem circumit, nōn sōl circum terram!’ aliī ex virīs doctissimīs in tabulīs locōs terrārum prīmī pinxērunt.